### Beslutningstema

I denne sag skal der tages stilling godkendelse af vedtægt for Tønder Unge- og Kulturråd.

### Historik

I forbindelse med budget 2023 blev det besluttet, at Tønder Kommune ønsker at etablere et ungeråd.

### Sagsfremstilling

I løbet at 2023 har forvaltningen fået ansat en ungepilot, der har arbejdet med at få skabt relation til ungdomsuddannelserne fra og med 10. klasse og op. Der har været holdt workshops med de unge på de forskellige ungdomsuddannelsesinstitutioner. Input herfra har dannet grundlag for emner til en Kick-off dag.

På Kick-off dagen i februar blev der arbejdet med de unges ønsker til emner og opgaver for et kommende ungeråd, og der blev arbejdet med hvordan organiseringen af et ungeråd i Tønder Kommune skulle være.

Forvaltningen har ud fra disse input lavet et forslag til vedtægter, som de unge, der deltog på Kick-off dagen blev inviteret til at komme og gennemgå. De unges input og ændringsønsker er nu indarbejdet i det udkast, der bliver sendt frem til politisk godkendelse.

Uddrag fra vedtægten

Ungerådets navn foreslås at blive Tønder Unge- og Kulturråd - forkortet TUK.

Rådet skal bestå af 21 valgte medlemmer. De unge på hver ungdomsuddannelsesinstitution har reserveret én plads i rådet, som de kan vælge at gøre brug af. Er der ikke ønske om at gøre brug af pladsen, så tilføjes den til den sidste pulje på 13 pladser som der er åbent valg til. Man bliver valgt for ét år ad gangen, og der er mulighed for genvalg.

Alle unge der ikke er valgt kan deltage i rådets møder, og har taleret, men ikke stemmeret.

Rådet skal både beskæftige sig med politiske sager, som har de unges interesse og med kulturtiltag for unge.

Den fulde version er vedhæftet som bilag.

### Økonomi

Der blev i 2023 afsat 350.000 kr. til ungerådet.

Beløbet er fordelt således:

* Ansættelse af ungepilot 250.000 kr.
* Events og drift af rådet 100.000 kr.

### Indstilling Vicekommunaldirektøren indstiller,

|  |  |
| --- | --- |
| at | udvalget godkender vedtægten for Tønder Unge- og Kulturråd, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Kultur- og Fritidsudvalget, 10. april 2024, pkt. 7:

Indstillingen anbefales.

Stefan Lauritsen deltog ikke i mødet.

Beslutning fra Økonomiudvalget, 18. april 2024, pkt. 10:

Indstillingen anbefales.

### Beslutning

Indstillingen godkendt.